text: Sønderjyske klar til DM-finale: Ydmyger Frederikshavn 
  28 marts 2015 kl. 06.22
  Sønderjyskes ishockeyhold slog Frederikshavn sikkert og avancerede til DM-finalen for tredje sæson i træk.
  Sønderjyske, der har vundet DM de seneste to sæsoner, er som ventet klar til endnu en finale.
  Fredag aften vandt holdet på hjemmebanen i Vojens med hele 8-2 over Frederikshavn.
  Dermed fører Sønderjyske 4-1 i den samlede semifinaleserie og kan ikke længere hentes, da der spilles bedst af syv kampe.
  Henrik Nielsen bragte Sønderjyske på 1-0 efter godt tre minutter, men Mathias Bau Hansen bragte balance tre minutter senere.
  Warren Peters sørgede dog for, at hjemmeholdet kunne gå til den første pause foran 2-1.
  Tingene blev sat på plads i anden periode, da Corey Quirk og Mads Lund udbyggede til henholdsvis 3-1 og 4-1.
  Med fire scoringer inden for godt fem minutter sørgede Warren Peters med to mål, Corey Quirk og Patrick Asselin for den totale ydmygelse i tredje periode, inden Mathias Bau Hansen pyntede til slutresultatet.
  